Nikki Haley ligger langt bak Trump. I hjembyen er Kat Saitz kry over at hun ikke gir opp. 
BAMBERG, SØR-CAROLINA (Aftenposten): I byen der Nikki Haley vokste opp, er folk ikke overrasket over at hun fortsetter å kjempe. – Jeg liker det, sier Kat Saitz. Mye tyder på at Nikki Haley ligger håpløst langt bak Donald Trump. På landsbasis sier partiets velgerne et kontant ja til ham og nei til henne. I Sør-Carolina, der hun var guvernør, leder Trump med mellom 20 og 30 prosentpoeng. Så hvorfor gir hun seg ikke mens leken er god? – Til folk lukker døren Aller først: Er det noen tegn til at hun gir seg?  Niks. Denne uken sa hun selv at hun ikke gir seg lørdag. Det er da primærvalget holdes her. – Jeg vil slåss til det amerikanske folk lukker døren. Primærvalget har så vidt begynt, sa hun. Hun har allerede planlagt en rekke valgmøter i stater som skal stemme i mars. Nesten daglig utnevnes det nå lokale ledere for hennes kampanje i disse statene. Hun har også satset 5 millioner kroner på TV-reklame i Michigan, og hun samler inn penger som aldri før. Kjøpte kjole av moren Haley snakker mye om sin oppvekst i Bamberg, en småby med et par lyskryss og noen få forretninger.  Kat Saitz (71) har bodd her i det meste av sitt liv. Hun husker fortsatt da hun som fattig alenemor flottet seg med en indisk kjole hun kjøpte hos Haleys mor. – Jeg brukte den i 20 år, forteller hun. Da Haley nylig besøkte hjembyen, spurte Saitz henne etter foreldrene og fikk vite at de nå bor hjemme hos Haley og familien. Var demokrat før Nå er den tidligere læreren begeistret for at Haley har gjort det så skarpt. Hun håper kvinnen som vokste opp i nabolaget, skal bli USAs første kvinnelige president. – Det ser ikke så lovende ut nå, men hun gir ikke opp? – Det liker jeg veldig godt, sier Saitz. Saitz sier hun kommer fra en familie av demokrater, men selv har hun skiftet side. Saitz er selv av amerikansk urfolksætt, edisto. Hun mener imidlertid demokratene legger for mye vekt på rasespørsmål. Saitz er også mot abort. Hun mener dessuten det må stilles krav til at folk bidrar og tar ansvar for seg selv, ikke bare får støtte fra det offentlige. – En macho-ting Hennes tre sønner er mer for Trump enn Haley, tror hun. En av dem stikker innom mens Aftenposten er der og bekrefter dette. Han liker Haley, men synes «det er for tidlig». – Jeg tror det er en macho-ting. De vil ha en mann der i Det hvite hus, sier Saitz etter at han har dratt. Selv er hun ikke så begeistret for Trump. – Han burde holde mer munn. Han er som en stor baby, sier hun. – Svært besluttsom I Bamberg bor også Cindy Jones, men hun flyttet hit for bare et par år siden. – Hvorfor i all verden kommer du hit? Er du på flukt fra loven, spurte folk da jeg kom hit, forteller hun i et forsøk på å beskrive hvor ubetydelig stedet er. Hun har før stemt på både Barack Obama og George W. Bush. I år støtter hun Nikki Haley i republikanernes primærvalg. Jones er imponert over at hun ikke er redd for å bli mobbet. – Hun er svært besluttsom. Jeg tror det er bra for landet. Jeg liker det, og jeg skulle ønske at flere innså at hun er en som ikke gir opp, sier Jones. Fire hovedteorier Det sirkulerer mange teorier om hvorfor hun holder ut selv om seirene uteblir. De mest sentrale lyder omtrent slik: Sier hun ikke har baktanker Selv avviser hun slike spekulasjoner. – Hvis jeg hadde stilt opp med falske hensikter, ville jeg trukket meg for lenge siden, sa hun denne uken. Hun viste til at «de andre fyrene» har trukket seg. – De hadde sine planer. Jeg dømmer dem ikke, men jeg er ennå med, sa hun. Hun sier hun ikke har ambisjoner om å bli visepresident og mener hun har klart å parkere den teorien. Hun sier hun heller ikke forstår hvordan hennes valgkamp nå kunne hjulpet henne i 2028. Giver: Hvem vet hva som skjer? Hun har ikke kommentert teorien om å holde ut i tilfelle Trumps kandidatur plutselig skulle kollapse. En av Haleys store givere, Eric Levine, har derimot sagt noe om det til nyhetsbyrået AP. – Det er en verdi i at hun holder ut og samler delegater. Hvem vet hva som skjer hvis og når Trump snubler, sier han.
Nikki Haley vil ikke gi opp kampen om å bli republikanernes presidentkandidat. Haley vokste opp i en liten by i Sør-Carolina hvor lokalbefolkningen støtter henne.  Det er mange teorier om Haleys utholdenhet i valgkampen. 